சொத்துக்குவிப்பு வழக்கில் சிறைத்தண்டனை பெற்ற சசிகலா பெங்களூரு சிறையில் அடைக்கப்பட்டார். அங்கு சிறைத்துறை விதிகளை மீறி சசிகலாவுக்கு பல்வேறு வசதிகள் செய்து தரப்பட்டதாக டி.ஐ.ஜி ரூபா குற்றம்சாட்டினார். இதுதொடர்பாக பரப்பன அக்ரஹாரா சிறையில் அதிரடியாகச் சோதனைகள் மேற்கொண்ட ரூபா, சசிகலாவுக்குத் தனியாகச் சமையலறை, பார்வையாளர்களைச் சந்திக்கத் தனியாக அறை எனப் பல்வேறு வசதிகள் இருந்ததாக, டி.ஜி.பி சத்யநாராயணாவுக்கு எழுதியிருந்தக் கடிதத்தில் ரூபா கூறியிருந்தார். அதற்காக, சிறைத்துறை அதிகாரிகளுக்கு 2 கோடி ரூபாய் அளவுக்கு லஞ்சம் கொடுக்கப்பட்டதாகவும் ரூபா வெளிப்படையாகப் புகார் கூறினார். இந்த விவகாரம் தேசிய அளவில் பரபரப்பை ஏற்படுத்திய நிலையில், டி.ஜி.பி சத்யநாராயண ராவ் பணியிலிருந்து விடுவிக்கப்பட்டார்.